Μηνυτήρια αναφορά κατά παντός υπευθύνου κατέθεσε η διοίκηση του ΟΑΣΘ μετά από μαρτυρίες υπηρεσιακών στελεχών για «οργανωμένο σαμποτάζ» στην εκτέλεση του συγκοινωνιακού έργου.

Με τη μήνυση ζητείται από τις εισαγγελικές αρχές να αποδοθούν ποινικές ευθύνες για το αδίκημα της παρακώλυσης συγκοινωνιών αλλά και να διερευνηθεί κάθε άλλη αξιόποινη πράξης που μπορεί να έχει διενεργηθεί.

Όπως αναφέρεται στη μηνυτήρια αναφορά, κατά τους δύο τελευταίους μήνες μειώθηκε ουσιωδώς ο αριθμός των λεωφορείων που εκτελούν δρομολόγια, με αποτέλεσμα η διοίκηση του ΟΑΣΘ να αναζητήσει τις αιτίες για την κατάσταση αυτή.

Στις επιστολές τα υπηρεσιακά στελέχη του ΟΑΣΘ κάνουν λόγο για πρακτικές με σκοπό «να μπλοκάρει η συντήρηση» των λεωφορείων και περιγράφουν περίεργες «συμπτώσεις». Συγκεκριμένα καταγγέλλεται πως σε κάποιες περιπτώσεις εργαζόμενοι του ΟΑΣΘ «προφασίζονταν» βλάβες και αρνούνταν να συνεχίσουν την εκτέλεση δρομολογίων ενώ υπάρχουν αναφορές για διάφορα «τεχνάσματα» με στόχο να καθυστερήσει ο τεχνικός έλεγχος των οχημάτων.